**Szent Miklós Görögkatolikus Általános Iskola, Óvoda és Alapfokú Művészeti Iskola**

Az intézmény elnyerte az ÖKO-ISKOLA címet, melynek átadására januárban került sor Budapesten. Az iskola angol kéttannyelvű, de indít osztályokat matematika tehetséggondozás és német orientáció specializációval is. Az idei év örvendetes eseménye Marissa Malley idegen nyelvi lektor érkezése az USA-ból, aki óraadóként segíti a gyerekek angol nyelvi készségeinek fejlődését. Az idegen nyelvi hét inspiratív programjaival ebben az évben is nagy érdeklődést váltott ki gyerekekből és szülőkből egyaránt. Áprilisban szervezett angliai utazásra került sor, több buszt kellett indítani az érdeklődők magas száma miatt. Az iskola lengyelországi testvériskola kapcsolattal is büszkélkedhet. Az intézmény hangszeres, néptánc és képzőművészeti oktatással művészeti képzést is nyújt a diákjainak.

**Szent Miklós Görögkatolikus Általános Iskola, óvoda és Alapfokú Művészeti Iskola Oltalom Tagóvodája**

Az óvodát 2013-ban vette át a görögkatolikus egyház. Az óvodapedagógusok nem csak alkalmazkodni, hanem azonosulni is tudtak a gyerekek keresztény értékrendű nevelését igénylő apostoli lelkülettel, nagyra értékelem az itt végzett igényes és szeretetteljes munkát.

Az intézmény tárgyi ellátottsága megfelelő. Az óvoda 2013 nyarán kiválóan akkreditált tehetségpont lett, ehhez kapcsolódóan nyert pályázati pénzből fejlesztések is történtek a nevelési évben.

**Miskolci Görög Katolikus Általános Iskola**

A 2013/2014-es tanév az iskola további erősödését hozta mind a nevelés-oktatás színvonala, mind az egyházi, katolikus szellemiség terén. Az intézményben folyó munkáról szóló beszámolót következetes pontossággal kapom meg minden félévkor és év végén. Köszönet illeti szülőket, gyerekeket és tanárokat egyaránt zúgolódás nélküli együttműködésükért, hiszen sok egymást követő szombatot látszott szükségesnek tanítási nappá nyilvánítani az iskola várhatóan nyáron kezdődő nagy pályázati beruházásból történő felújítása miatt. Biztos vagyok benne, hogy az áldozatvállalástól sem visszariadó összefogás meghozza majd a mindannyiunk elégedettségét meghozó eredményt.

**Fáy András Görögkatolikus Közgazdasági Szakközépiskola**

A főépületben ablakcsere történt, azóta a termekben érezhetően melegebb lett, a zaj pedig csökkent. Az iskola közgazdasági és ügyviteli-informatikai területen indított szakképzései továbbra is népszerűek. Jogi asszisztens, üzleti szakmenedzser és banki szakügyintéző OKJ képzéseken és vizsgákon szép számban és jó eredménnyel vettek részt a hallgatók. Az új OKJ bevezetése miatt az idén utoljára volt felsőfokú szakképzésben résztvevő osztály. Beindult a közösségi szolgálat, melynek keretén belül óvodákban, kórházakban, idősek otthonában és egyéb helyeken segítettek a tanulók.

**Szent János Görögkatolikus Gimnázium és Szakképző Iskola**

A 2011-ben egyházi fenntartásba került gimnázium és szakközépiskolában fokozatosan, türelemmel történik az új szokások bevezetése, az iskola arculatán a görögkatolikus identitás megerősödése tapasztalható. Az iskola diákjainak száma 2011 óta örvendetesen növekvő tendenciát mutat. (A 13-14. évfolyamon két szakképzéssel biztosítjuk a szakközépiskola intézményen belüli továbbtanulás lehetőségét: környezetvédelmi szaktechnikus és informatikai rendszergazda.) A digitális középiskola, mely érettségi vizsgára készíti fel a munkaerőpiacon aktív felnőtteket, továbbra is népszerű. Fenntartói segítségből és pályázati forrásból a számítógép állomány és informatikai rendszer komplex korszerűsítésére került sor, mely többek között az OKJ-s webmester képzés megszűnése után beindított informatikai rendszergazda szakképesítés miatt is időszerű volt. A könyvtár is megújult: bútorzata, technikai felszereltsége minden esztétikai és szakmai igényt kielégít. Megépült a környezetvédelmi tanműhely, mely alapvető fontosságú az új környezetvédelmi technikusi képzésben résztvevő diákok számára.

**Homrogdi Görögkatolikus Általános Iskola és Óvoda**

Az intézményben igényes keresztény szellemiségű pedagógiai munka folyik. Mivel a térség adottságaiból adódóan sok a hátrányos helyzetű gyermek, kiemelkedő jelentőségű az integrációs nevelő-oktató munka, az esélyegyenlőtlenségek leküzdésére való törekvés, a differenciált és egyéni fejlesztés, melyhez a vezetőség leleményesen használja ki a pályázati lehetőségeket. Fontosnak értékelem az iskola közelében álló **Barátság-ház** működését, mely sokféle program és tevékenység színhelye - természetes, nem-iskolai-környezetéből adaóan még inkább kiegészíti és hatékonnyá teszi az iskola nevelő-oktató munkáját. Az iskola átvette a **Könyvtár** működtetését egy főállású könyvtáros alkalmazásával, mely újabb lehetőségeket ad a gyerekek személyiségének sokoldalú fejlesztéséhez.

**Homrogdi Görögkatolikus Általános Iskola és Óvoda Tagóvodája**

A 60 férőhelyes óvodában két összevont csoport működik. Az intézmény jó állapotú és jól felszerelt, az Integrációs Pedagógiai Rendszer pályázatból új eszközök beszerzésére is sor került. A változatos, sokszínű programok, melyekbe sokszor a szülők is örömmel kapcsolódnak be, a gyermekek nyitott lelkesedése arról tanúskodnak, hogy az intézmény átvételét követő harmadik évben az intézmény lendületben van, az elvetett magok máris csíráznak.

**Homrogdi Görögkatolikus Általános Iskola és Óvoda**

**Szent Gergely Görögkatolikus Általános Iskola és Óvoda Tagintézménye**

Az épület 2011 nyarán belülről megújult, a tantermeket és a csoportszobát laminált parkettával burkolták, új ablakokat szereltek fel. Nyáron tornapálya épül. A selyebi kastélyépületben helyet kapó intézmény egy összevont óvodai csoporttal és 1-4. évfolyamon két összevont osztállyal működik. A nevelési munka súlypontja a térség adottságaiból következően itt még egyértelműbb: keresztény hitre nevelés és integrált nevelés-oktatás a pedagógiai program két pillére. Egyre érzékelhetőbb gond a helyhiány, melyre hamarosan megoldást kell keresnünk.

**Angyalkert Görögkatolikus Óvoda**

Az óvodában 2013 őszén 76 gyermeket neveltünk 3 csoportban. A 2011-ben átvett óvoda épülete kívül-belül megújult, a csoportszobák igényes és ötletes dekorációjukkal hangulatos környezetet biztosítanak a gyerekek fejlődéséhez. Az intézményben végzett szakmai munka színvonala is büszkeséggel tölthet el minket. A település egyetlen egyházi óvodájának sok kihívással kell szembenéznie a mindennapokban, működése gazdagítja és színesíti a város képzési palettáját, melyben reményeink szerint egyre több szülő fedezi majd fel azt az értéket, ami gyermeke nevelésének e kezdeti szakaszában különösen fontos.

**Örömhírvétel Görögkatolikus Óvoda**

Sárospataki óvodánk 3 csoportjában mintegy 80 gyermek részesül keresztény szellemiségű nevelésben. Az óvoda tárgyi eszközökben jól felszerelt, modern fajátékokkal beépített parkosított udvara a gyerekeknek ideális környezetet biztosít a szabad levegőn töltött játékra. A történelmi hagyományairól híres városkában az óvoda élő kapcsolatot tart sok kulturális intézménnyel, ezzel is segítve a gyerekek szellemi-lelki növekedését.

**Szent Miklós Görögkatolikus Óvoda és Bölcsőde**

Az óvoda Miskolcon 2 telephellyel és egy felsőzsolcai tagóvodával működik. Miskolcon 154 gyermekkel indult az év, a kórház területén működő óvoda valódi segítség a kórházban és a környéken dolgozók számára. Az óvoda a gyermeki szemeknek is vonzó környezetben, jól felszerelt intézményben fogadja a gyerekeket. Év végére sok, ebbe az irányba mutató körülményt figyelembe véve a Bocskai úti óvodát mint *tagóvodát* megszűntettük, és szeptembertől *telephelyként* működtetjük tovább a Soltész Nagy Kálmán utcán megvásárolt ingatlanban, szemben a görög katolikus iskolával.

**Szent Miklós Görögkatolikus Óvoda és Bölcsőde Felsőzsolcai Tagóvodája**

A már lassan 10 évvel ezelőtt megnyílt görögkatolikus óvoda 60 férőhellyel és 2 csoporttal működik a görögkatolikus templom tőszomszédságában kárpótlásból visszakapott egyházi épületekben. A pedagógiai munka, melyet szakmai igényesség és szerető gondoskodás jellemez, megnyerte a helybeli szülők bizalmát, (sőt, a szomszédos településekről is járnak ide gyerekek.) a 2013/14-es tanévben mintegy 50 gyermek járt ide.